作者：朱敦儒
词牌/韵律：苏武慢

paragraphs: 枕海山横，陵江潮去，雉堞秋风残照。
闲寻桂子，试听菱歌，湖上晚来凉好。
几处兰舟，采莲游女，归去隔花相恼。
奈长安不见，刘郎已老，暗伤怀抱。
谁信得、旧日风流，如今憔悴，换却五陵年少。
逢花倒趓，遇酒坚辞，常是懒歌慵笑。
除奉天威，扫平狂虏，整顿乾坤都了。
共赤松携手，重骑明月，再游蓬岛。